## Pravilnik o izdavanju dozvole ili suglasnosti za obav­ljanje djelatnosti praćenja kakvoće zraka i praćenja emisija u zrak iz stacionarnih izvora

### NN 79/2006 (17.7.2006.), Pravilnik o izdavanju dozvole ili suglasnosti za obav­ljanje djelatnosti praćenja kakvoće zraka i praćenja emisija u zrak iz stacionarnih izvora

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

1933

Na temelju članka 52. stavka 2. i članka 53.
stavka 3. Zakona o zaštiti zraka («Narodne novine», broj 178/04) ministrica
zaštite okoliša, prostornog uređenja i graditeljstva donosi

## PRAVILNIK

### O IZDAVANJU DOZVOLE ILI SUGLASNOSTI ZA OBAVLJANJE DJELATNOSTI PRAĆENJA KAKVOĆE ZRAKA I PRAĆENJA EMISIJA U ZRAK IZ STACIONARNIH IZVORA

I. OPĆE ODREDBE

Članak 1.

Ovim Pravilnikom propisuju se uvjeti za
izdavanje dozvole ili suglasnosti pravnim osobama koje obavljaju djelatnost
praćenja kakvoće zraka i praćenja emisija u zrak iz stacionarnih izvora.

Članak 2.

Poslovi praćenja kakvoće zraka obuhvaćaju
mjerenje i procjenjivanje razine onečišćenosti zraka prema prostornom i
vremenskom rasporedu.

Poslovi praćenja emisija u zrak iz stacionarnih
izvora obuhvaćaju mjerenje i procjenjivanje emisijskih veličina te mjerenje
parametara stanja otpadnih plinova kod stacionarnih izvora koji se provode
pojedinačnim ili kontinuiranim mjerenjima.

II. UVJETI ZA IZDAVANJE
DOZVOLE

Članak 3.

Dozvola za obavljanje djelatnosti praćenja
kakvoće zraka ili praćenja emisija u zrak iz stacionarnih izvora izdaje se
pravnoj osobi registriranoj za obavljanje tih djelatnosti koja udovoljava
sljedećim uvjetima:

– najmanje tri zaposlenika, u punom radnom
vremenu, visoke stručne spreme prirodnih ili tehničkih znanosti, s najmanje pet
godina radnog iskustva na poslovima praćenja razine onečišćenosti zraka odnosno
praćenja emisija u zrak iz stacionarnih izvora,

– radni prostor u vlasništvu ili zakupu unutar
kojeg je ispitni laboratorij za obavljanje dijela postupka analize uzoraka,
prikupljanja, obrade i prikaza mjernih rezultata i provjere mjernih postupaka i
podataka dobivenih mjerenjem ili uzorkovanjem osim onih koji se po prirodi
stvari obavljaju u otvorenom prostoru odnosno izravno na ispustu otpadnih
plinova,

– za praćenje kakvoće zraka raspolaže mjernom
opremom za obavljanje poslova praćenja kakvoće zraka prema metodama ispitivanja
(mjerenja) propisanim Pravilnikom o praćenju kakvoće zraka i da je stručno i
tehnički osposobljena prema zahtjevu norme HRN EN ISO/IEC 17025,

– za praćenje emisija u zrak iz stacionarnih
izvora raspolaže mjernom opremom za obavljanje poslova praćenja emisija u zrak
iz stacionarnih izvora prema metodama ispitivanja (mjerenja) propisanim
Pravilnikom o praćenju emisija onečišćujućih tvari u zrak iz stacionarnih
izvora i da je stručno i tehnički osposobljena prema zahtjevu norme HRN EN
ISO/IEC 17025.

Članak 4.

U postupku izdavanja potvrde o stručnoj i
tehničkoj osposobljenosti prema zahtjevu norme HRN EN ISO/IEC 17025, nacionalno
akreditacijsko tijelo ocjenjuje osposobljenost i opremljenost pravne osobe u
skladu s odredbama Pravilnika o praćenju kakvoće zraka i Pravilnika o praćenju
emisija onečišćujućih tvari u zrak iz stacionarnih izvora.

Potvrda o stručnoj i tehničkoj osposobljenosti,
između ostalog, sadrži:

– datum izdavanja potvrde,

– rok trajanja potvrde,

– popis mjerne opreme s datumima umjeravanja,

– metode ispitivanja (mjerenja) za koje se
potvrda izdaje,

– ime osobe osposobljene i odgovorne za
rezultate ispitivanja.

Članak 5.

Pravna osoba kojoj je od nacionalnog
akreditacijskog tijela prema zahtjevu norme HRN EN ISO/IEC 17025 izdana potvrda
o akreditaciji za praćenje kakvoće zraka ili emisija u zrak iz stacionarnih
izvora ispunjava uvjete o stručnoj i tehničkoj osposobljenosti za obavljanje
tih djelatnosti.

Članak 6.

Uz zahtjev za izdavanje dozvole za obavljanje
poslova praćenja kakvoće zraka ili praćenja emisija u zrak iz stacionarnih
izvora, koji se podnosi Ministarstvu zaštite okoliša, prostornog uređenja i
graditeljstva, prilaže se:

– izvadak iz sudskog registra u izvorniku ili
ovjerenoj preslici ne stariji od šest mjeseci,

– popis zaposlenika s dokazom o njihovoj
stručnoj osposobljenosti – ovjerene preslike radnih knjižica i diploma,

– opis radnog iskustva zaposlenika te popis
stručnih poslova praćenja kakvoće zraka ili praćenja emisija u zrak iz
stacionarnih izvora u čijoj izradi je sudjelovao,

– ovjerena preslika potvrde nacionalnog
akreditacijskog tijela o stručnoj i tehničkoj osposobljenosti prema zahtjevu
norme HRN EN ISO/IEC 17025 za obavljanje poslova praćenja kakvoće zraka odnosno
praćenja emisija u zrak ili ovjerena preslika potvrde o akreditaciji prema
zahtjevu norme HRN EN ISO/IEC 17025.

Članak 7.

Suglasnost za obavljanje poslova praćenja
kakvoće zraka ili emisija u zrak iz stacionarnih izvora izdaje se pravnoj osobi
vlasniku ili korisniku izvora onečišćivanja zraka koji, unutar svoje
registrirane djelatnosti, samostalno obavlja poslove praćenja kakvoće zraka ili
praćenja emisija iz stacionarnih izvora, koja je stručno i tehnički
osposobljena prema zahtjevu norme HRN EN ISO/IEC 17025.

Uz zahtjev za izdavanje suglasnosti, koji se
podnosi Ministarstvu zaštite okoliša, prostornog uređenja i graditeljstva,
pravna osoba vlasnik ili korisnik izvora onečišćivanja zraka iz stavka 1. ovog
članka prilaže:

– izvadak iz sudskog registra u izvorniku ili
ovjerenoj preslici ne stariji od šest mjeseci,

– ovjerenu preslika potvrde nacionalnog
akreditacijskog tijela o stručnoj i tehničkoj osposobljenosti prema zahtjevu
norme HRN EN ISO/IEC 17025 za obavljanje poslova praćenja kakvoće zraka,
odnosno praćenja emisija u zrak ili ovjerena preslika potvrde o akreditaciji
prema zahtjevu norme HRN EN ISO/IEC 17025.

Članak 8.

Dozvola iz članka 3. i suglasnost iz članka 7.
stavka 1. ovog Pravilnika izdaje se za:

– poslove praćenja kakvoće zraka – praćenje
koncentracija onečišćujućih tvari u zraku prema metodama ispitivanja (mjerenja)
za koje je izdana potvrda o stručnoj i tehničkoj osposobljenosti ili potvrda o
akreditaciji prema zahtjevu norme HRN EN ISO/IEC 17025,

– poslove praćenja emisija u zrak iz
stacionarnih izvora – za mjerenje emisijskih veličina i parametara stanja
otpadnih plinova iz stacionarnih izvora prema metodama ispitivanja (mjerenja)
za koje je izdana potvrda o stručnoj i tehničkoj osposobljenosti ili potvrda o
akreditaciji prema zahtjevu norme HRN EN ISO/IEC 17025.

Članak 9.

Dozvola iz članka 3. i suglasnost iz članka 7.
ovog Pravilnika izdaje se na rok određen vremenom važenja potvrde o stručnoj i
tehničkoj osposobljenosti ili potvrde o akreditaciji prema zahtjevu norme HRN
EN ISO/IEC 17025.

Tri mjeseca prije isteka roka iz stavka 1. ovog
članka postupak za izdavanje dozvole ili suglasnosti ponavlja se na zahtjev
zainteresirane pravne osobe.

Članak 10.

Pravnoj osobi oduzet će se rješenjem dozvola ili
suglasnost za obavljanje poslova praćenja kakvoće zraka ili praćenja emisija u
zrak iz stacionarnih izvora prije roka na koji je izdana, ako se inspekcijskim
nadzorom utvrdi da je prestala ispunjavati propisane uvjete ili ako u roku
određenom u rješenju o inspekcijskom nadzoru ne otkloni utvrđene nedostatke.

Članak 11.

Pravna osoba koja je dobila dozvolu ili
suglasnost Ministarstva zaštite okoliša, prostornog uređenja i graditeljstva
dužna je poslove praćenja kakvoće zraka ili emisija u zrak iz stacionarnih
izvora obavljati kvalitetno i odgovorno, u skladu s pravilima struke, te je
odgovorna za istinitost i stručnu utemeljenost podataka i obavljenih poslova.

Pravna osoba koja je dobila dozvolu ili
suglasnost Ministarstva zaštite okoliša, prostornog uređenja i graditeljstva
mora osigurati nepristranost svojih zaposlenika i oni ne smiju ovisiti ni o
kakvim poslovnim, financijskim i drugim pritiscima koji mogu utjecati na
njihovu tehničku prosudbu.

Članak 12.

U slučaju promjene ispunjavanja uvjeta za
izdavanje dozvole ili suglasnosti bilo kojeg od poslova iz članka 3. i 7. ovog
Pravilnika, pravna osoba dužna je u roku od osam dana od dana nastale promjene
o tome izvijestiti Ministarstvo zaštite okoliša, prostornog uređenja i
graditeljstva.

III. EVIDENCIJA

Članak 13.

Ministarstvo zaštite okoliša, prostornog
uređenja i graditeljstva vodi evidenciju pravnih osoba kojima je izdana dozvola
ili suglasnost za obavljanje poslova praćenja kakvoće zraka ili praćenja
emisija u zrak iz stacionarnih izvora.

Evidencija iz stavka 1. ovog članka sadrži:

– naziv i adresu pravne osobe,

– broj i datum izdavanja dozvole ili
suglasnosti,

– datum važenja dozvole ili suglasnosti,

– poslove za koje je izdana dozvola ili
suglasnost.

Popis pravnih osoba kojima je izdana dozvola ili
suglasnost za obavljanje poslova praćenja kakvoće zraka ili emisija u zrak iz
stacionarnih izvora objavljuje se na web-stranicama Ministarstva zaštite
okoliša, prostornog uređenja i graditeljstva.

Ako se pravnoj osobi u međuvremenu oduzme izdana
dozvola ili suglasnost objavit će se izmjena popisa pravnih osoba po pravomoćnosti
rješenja.

IV. PRIJELAZNE I ZAVRŠNE
ODREDBE

Članak 14.

Rješenje o registraciji djelatnosti za
obavljanje stručnih poslova zaštite okoliša do stupanja na snagu ovog
Pravilnika smatra se kao registrirana djelatnost za praćenje kakvoće zraka i praćenje
emisija u zrak iz stacionarnih izvora.

Članak 15.

Pravne osobe koje su do stupanja na snagu ovog
Pravilnika dobile suglasnost za obavljanje stručnih poslova praćenja kakvoće
zraka ili emisija u zrak prema Uredbi o uvjetima za izdavanje suglasnosti za
obavljanje stručnih poslova zaštite okoliša (»Narodne novine«, br. 7/97) dužne su dostaviti potvrdu nacionalnog
akreditacijskog tijela o pokrenutom postupku za ocjenu stručne i tehničke
osposobljenosti prema zahtjevu norme HRN EN ISO/IEC 17025 do 30. lipnja 2007.

Potvrda nacionalnog akreditacijskog tijela o
pokrenutom postupku za ocjenu stručne i tehničke osposobljenosti prema zahtjevu
norme HRN EN ISO/IEC 17025 do stupanja na snagu ovog Pravilnika smatra se
dokazom da je ispunjen uvjet iz članka 3. podstavka 3 i 4. ovog Pravilnika.

Članak 16.

Stupanjem na snagu ovog Pravilnika prestaje
važiti odredba članka 2. podstavka 5. i članka 8. Uredbe o uvjetima za
izdavanje suglasnosti za obavljanje stručnih poslova zaštite okoliša (»Narodne
novine« br. 7/97).

Članak 17.

Ovaj Pravilnik objavljuje se u »Narodnim
novinama«, a stupa na snagu 1. siječnja 2007. godine.

Klasa: 351-01/06-04/35

Urbroj: 531-01-06-01

Zagreb, 11. srpnja 2006.

Ministrica

**Marina Matulović Dropulić, dipl. ing. arh., v. r.**

Pravilnik, NN 79/2006-1933